
1. UVOD 


Najveće pitanje koje se danas postavlja je hoće li naši budući naraštaji imati 
dovoljno pitke vode, obzirom da smo svjedoci sve većeg onečišćenja i 
nestašice vode zbog porasta broja stanovništva na planeti. Čovjek kao 
pojedinac nije dovoljno osviješten po pitanju održivog korištenja vode. 
Stanovništvo bogatijih zemalja mnogo je rastrošnije i ne obraćaju pažnju na 
potrošnju vode i načine kojima se odnose prema vodi, dok u siromašnijim 
zemljama postoje ljudi koji ni nemaju pristup pitkoj vodi. Da bi izbjegli 
neželjene prognoze bliske budućnosti, upravljanje vodom mora uključivati 
koncept održivog razvoja. 

Tema završnog rada jest voda kao prirodni element koji je značajan za 
opstanak svih živih bića te njezin značaj kao prirodnog resursa za hrvatsko 
gospodarstvo. 

Cilj završnog rada je proširiti i produbiti znanja o vodi kao prirodnom 
elementu, istaknuti značaj resursa čiste pitke vode na planeti i značaj vode za 
privredni razvoj i stanovništvo. 

Završni rad je koncipiran tako da s uvodom i zaključkom sadrži sedam 
poglavlja. U uvodnom poglavlju definirana je tema rada i cilj istraživanja, 
navedene su korištene metode i izvori podataka. Rad započinje 
predstavljanjem pojma i karakteristika vode. Opisani su načini korištenja vode 
kroz povijest i danas. 

Treće poglavlje završnog rada daje osvrt o zalihama vode na globalnoj razini. 
Saznat ćemo koji su načini onečišćenja vode, te na koji način utječu klimatske 
promjene na vodu. 

Kakvo je stanje vode u Hrvatskoj govori se u četvrtom poglavlju. Objašnjeno 
je kako vodno gospodarstvo utječe na korištenje voda. Dok se u petom 
poglavlju upoznajemo s time tko ima pravo upravljanja ovim resursom. 


i 



U šestom poglavlju vodu ističemo kao prirodni element značajan za razvoj 
turizma. Na kraju rada nalazi se zaključak te pregled korištene literature i 
izvora. 

U radu je korišteno nekoliko istraživačkih metoda, metoda promatranja, 
metoda analize i sinteze, induktivna metoda te povijesna metoda. Pri izradi je 
korištena znanstvena i stručna literatura iz područja prirodnih znanosti, 
okoliša, i turizma. Također su korišteni podaci objavljeni putem časopisa, 
brošura i elektroničkih medija. 

2. OBILJEŽJA VODE 


Prema osnovnoj definiciji, voda je tekućina bez boje, okusa i mirisa, koja se 
na Zemlji pojavljuje u tri agregatna stanja: tekućem, plinovitom i krutom. 1 
Međutim voda označava vrlo kompleksan i širok pojam. Osim toga što je 
najzastupljenija tvar u građi svih živih bića, pa možemo reći da je voda život, 
vodom zadovoljavamo osnovnu ljudsku potrebu, voda je i transportni medij, 
sredstvo za proizvodnju energije, uzgajalište hrane, roba, lijek, prostor za 
rekreaciju, voda je česta granica između država, kultura i religija, ali voda isto 
tako može biti opasnost. 


2.1. Voda kroz povijest i njene karakteristike 

Uz vodu su se razvijale stare civilizacije i gradili veliki objekti. Postala je i 
predmetom znanstvenih istraživanja. Zbog svoje važnosti, voda i njezino 
korištenje postali su i predmetom zakonodavstva. Voda je nezaobilazan 
sastavni dio svakidašnjeg života i nužan uvjet za opstanak čovječanstva. 

Pojavni oblici vode na zemlji su mora, oborine, površine pod vječitim ledom i 
snijegom, rijeke, jezera te podzemne vode kao voda u kršu, voda na otocima i 
voda u pustinji. 

Ljudi su u početku rabili vodu uglavnom za piće i eventualno, napajanje 
pripitomljenih životinja. No s vremenom se broj ljudi na Zemlji povećao, 
mijenjale su se radne navike, uvodile su se nove gospodarske djelatnosti i 
osvajali novi prostori, pa je potreba za vodom rasla, a kako nije bilo moguće 
živjeti samo uz vodu, počela se razvijati vodoopskrba. S napretkom 
čovječanstva i porastom broja ljudi rasle su i potrebe za hranom, pa se počelo 
razvijati navodnjavanje, jer presudnu ulogu za uzgoj biljaka ima upravo voda. 
S razvitkom znanosti i tehnologije otkriveno je da se pretvaranjem vode u 
vodenu paru može dobiti iskoristiva energija, pa je konstruiran parni stroj. 
Ovaj izum je doslovce povukao svijet naprijed. U XX. Stoljeću počelo se 
ozbiljno razmišljati o čistim energijama, te je jedno od rješenja i geotermalna 

1 Brezovnjački, A., Mitovi i činjenice o pitkoj vodi, Zagreb, AGM, 2011., str. 9. 

energija. Sve to zajedno je važan aspekt korištenja vode kao energenta. 
Također možemo govoriti i o korištenju vode kao lijeka, što potječe još od 
davnina kada je čovjek koristio vodu za ublažavanje boli. 

Da bez vode nema života niti njegovog obavljanja, govori sama činjenica da 
svom živom i neživom svijetu na našoj planeti treba voda. Ona je dar prirode i 
svi imamo podjednako pravo na taj dar. Voda je zajedničko dobro koja nema i 
ne poznaje granice i ne bi smjela biti privatno vlasništvo i trgovačka roba. No 
danas sve više upravo to postaje. Priroda nam ne naplaćuje vodu koju nam 
daje pa njezino prodavanje radi zarade narušava prirodno pravo na dar 
prirode i siromašnima oduzima dio njihovog osnovnog ljudskog prava. 2 

Voda ne bi smjela biti roba iz jednostavnog razloga što je specifičan i nužan 
resurs za održivost svega na ovoj planeti. Ona to ipak postaje jer trgovina 
vodom donosi ogroman profit. Kad voda postane roba potiče se njezina 
potrošnja kao i svake druge robe, i bezobzirno se crpi bez obzira na njezinu 
moć obnavljanja. Tako se pustoši okoliš. 3 Voda je opće i neotuđivo ljudsko 
pravo. Siromašni su upravo oni koji prvi stradavaju. Tako su primjerice u 
Južnoafričkoj Republici nakon provedene privatizacije milijun siromašnih zbog 
nemogućnosti plaćanja vode isključeni iz vodoopskrbnog sustava, što je 
uvjetovalo epidemiju kolere, najveću do tada zabilježenu u toj zemlji. 4 Zato što 
je voda osnovni uvjet za preživljavanje, nitko ne smije ostati bez prava na 
pristup vodi. Pristup vodi treba biti zajamčeno pravo svima, jednako kao i što 
svi trebaju imati odgovornost prema vodi. 

Voda je jedinstven i nezamjenjiv prirodni resurs ograničenih količina i 
neravnomjerne prostorne i vremenske raspodjele. Iz činjenice da su svi oblici 
života i sve ljudske aktivnosti više ili manje vezane uz vodu jasno proizlazi 
važnost odnosa prema vodi i značenje dokumenata kojima se taj odnos 
uređuje. Gospodarski razvoj i urbanizacija dovode, s jedne strane, do velikog 
porasta potreba za vodom, a s druge, do ugrožavanja vodnih resursa i 
vodnoga okoliša. Voda tako može postati ograničavajući čimbenik razvoja, te 
prijetnja ljudskom zdravlju i održivosti prirodnih ekosustava. Stoga je za svako 

2 Beraković, M., Voda-vječna tajna prirode, Zagreb, Antibarbarus, 2015., str. 205. 

3 loc. cit. 

4 loc. cit. 

društvo posebno važno da uravnoteži te odnose i osmisli politiku i strategiju 
uređenja, iskorištavanja i zaštite vodnih resursa. Hrvatska se ubraja u skupinu 
vodom relativno bogatih zemlja u kojoj problemi s vodom i oko vode još nisu 
zaoštreni i vodni resursi zasad nisu ograničavajući čimbenik razvoja. Bilance 
površinskih i podzemnih voda pokazuju da Hrvatska raspolaže velikim 
nejednoliko prostorno i vremenski raspoređenim količinama površinskih i 
podzemnih voda. Sukladno tomu institucije zadužene za upravljanje vodama 
imaju ovlasti, obvezu i mogućnosti osmisliti kvalitetna i usklađena rješenja, 
održiva za sve dijelove vodnoga sustava i sve djelatnosti vodnoga i o vodi 
ovisnoga gospodarstva. 


2.2. Korištenje voda 

Kako je voda na pojedinim prostorima ograničena, bilo količinski ili svojom 
kvalitetom, nužno je njeno plansko korištenje. Planiranje korištenja voda je 
složen proces, i zapravo često kompliciran od strane potencijalnih korisnika 
upravo njihovim suprotnim interesima. Najvažnije područje njezinog korištenja 
je vodoopskrba stanovništva i gospodarstva. Čovjek je taj koji koristi vodu u 
domaćinstvu, industriji, i za hlađenje raznih postrojenja kao što su 
termoelektrane i nuklearne elektrane, zatim za navodnjavanje zemljišta, 
ribogojstvo, turizam, plovidbu, hidroterapiju. Voda čini izvanredan i jeftin 
vodeni put u oceanima, morima i većim rijekama. Vodeni transport može biti 
sporiji od zračnog ili kopnenog, ali je pogodniji za prijevoz velikih tereta poput 
ugljena. Voda se još koristi i za odstranjivanje otpadnih tvari, kao apsorber, 
rastvaraš, otapalo i kao sakupljač otpadnih urbanih i industrijskih voda. Isto 
tako, voda pruža i mnoge oblike rekreacije i opuštanja. Danas je posebno 
atraktivan sport na brzim vodama postao tzv. rafting. Kada vodu imamo u 
obliku snijega, također se koristi u rekreacijske svrhe. 

Danas je najveći dio stanovništva opskrbljen vodom iz kontroliranog javnog 
vodoopskrbnog sustava. Ipak, značajan dio domaćeg stanovništva, kao i u 
svijetu, još uvijek nema mogućnost pristupa vodi na takav način. 5 


5 Ibidem, str. 190. 

Vodoopskrba podrazumijeva pridobivanje, transport i distribuciju vode koja se 
rabi za piće, pripremu hrane, higijenske potrebe, industrijsku proizvodnju i 
komunalne potrebe 6 . Kod projektiranja svakog vodoopskrbnog sustava bitno 
je realno procijeniti potrebe za vodom. Utvrđeno je da odrasla osoba mora, 
ovisno o klimatskim uvjetima i fizičkim aktivnostima, tijekom dana konzumirati 
2 do 5 litara vode. Stvarna potrošnja je stotinjak puta veća, jer osim za piće i 
pripremu jela, vodom se koristimo za održavanje higijene, ali u još mnogo 
većim količinama u industrijskoj proizvodnji. Tako je, primjerice, za 
proizvodnju tone kruha potrebno 2 100 do 4 200 litara vode, za proizvodnju 
tone konzervirane hrane oko 23 000 litara, za proizvodnju jedne tone papira 
treba više od 236 000 litara vode, a za jednu tonu sintetičnih tekstilnih vlakana 
utroši se čak do 2 000 000 litara vode. Ako bi tome dodali vodu koja se troši 
za pranje vozila, ulica i slično, dolazi se do potrošnje u razvijenim zemljama 
između 200 do 400 litara po stanovniku na dan. 7 

Potrošnja vode raste sa životnim standardom. Visoka potrošnja vode 
vjerojatno je posljedica razvijenog turizma visokog standarda. Poznata je 
činjenica da su najveći potrošači vode hotelski gosti, a potrošnja raste s 
kategorijom hotela. Tako luksuzni hoteli troše čak između 500 do 1000 litara 
vode po gostu na dan. 

Poljoprivreda je jedan od najvećih korisnika vode, tako su potrebe za 
navodnjavanjem velike. Potrebne količine vode za poljoprivrednu proizvodnju 
ovise o vrsti biljke, klimatskim uvjetima područja gdje se biljka uzgaja i o 
tehnologiji uzgoja, ali su uvijek prilično velike. Kako količine prirodnih oborina 
često nisu dovoljne ili dolaze u pogrešno vrijeme, ljudi su već davno pokušali 
riješiti problem navodnjavanjem. Danas se primjenjuje površinsko 
navodnjavanje i suvremeni sustav podzemnog navodnjavanja, umjetnoga 
kišenja i navodnjavanja kapanjem. 8 

U nekim dijelovima svijeta voda je glavni energent. Primjerice, Norveška 99% 
električne energije dobiva iz hidroelektrana. Među kontinentima po korištenju 
hidroenergije prednjači Južna Amerika gdje se više od 73% električne 

6 Mayre, D., Voda od nastanka do upotrebe, Zagreb, Prosvjeta, 2004., str. 126. 

7 Ibidem, str. 128. 

8 Ibidem, str. 141. 

energije proizvodi u hidroelektranama. 9 Zbog protivljenja ekološki 
osviještenog dijela javnosti došlo je do određenog zastoja u izgradnji novih 
hidroelektrana. Naime, dugo se smatralo da su hidroelektrane najčistiji i 
ekološki najprihvatljiviji izvor energije jer ih ne prate nikakve emisije štetnih 
tvari ili radijacije. No u posljednje vrijeme sve je očitije da velika umjetna 
akumulacija jezera negativno utječu na okoliš. 10 Ponajprije se radi o potapanju 
velikih površina kvalitetnoga poljoprivrednog ili šumskog zemljišta. Zatim 
velike akumulacije mijenjaju prirodne hidrološke i hidrogeološke uvjete u 
velikom području uzvodno i nizvodno od brane. To opet ima utjecaja na 
mikroklimatske uvjete, floru, faunu i način života ljudi. Stoga, kao ekološki 
prihvatljive predlažu se tzv. male hidroelektrane. To su objekti od donje 
granice instalirane snage od 5 kW, do gornje ranice od 30 MW. Važno je da 
se grade u manjim brdskim i planinskim vodotocima uz minimalne građevne 
zahvate, pa su im i mogući utjecaji na okoliš minimalni. 

Kada se voda koristi kao lijek, može podrazumijevati uporabu tj. primjenu 
termomineralnih voda u terapeutske svrhe. Dobro je poznato da se nakon 
saniranja većih povreda i kirurških zahvata gotovo obavezno odlazi na 
rehabilitaciju u toplice, gdje je kupanje u toploj vodi bitni dio terapije. 12 
Također je poznato ljekovito djelovanje termalne vode na reumatske bolesti i 
različite upale. Koriste se i vode koje dolaze iz dubljih zemljišnih slojeva, a to 
su mineralne i geotermalne vode, koje se razlikuju od ostalih podzemnih voda 
po količini otopljenih minerala i temperaturi. 

Jedinstveni Island bogat vodom je najbolji primjer kako koristiti vodu na sve 
moguće načine. Termalne izvore koriste za grijanje, proizvodnju električne 
energije, turizam. Atlantski ocean im je omogućio razvoj ribarstva i 
zahvaljujući tome velike količine ribe izvoze u Ameriku. Ocean se koristi i za 
turističku vožnju brodom kako bi se vidjeli kitovi koji izranjaju iz vode. Tu su i 
vodopadi i gejziri iz kojih svakih par minuta izbija vruća vodena para, te jezero 
nastalo u vulkanskom krateru. Turistima je omogućen i put do glečera i mogu 
se provozati motornim sanjkama. Zbog izuzetno kvalitetne vode proizvodi se i 

9 Ibidem, str. 145. 

10 Ibidem, str. 146. 

11 Ibidem, str. 147. 

12 Ibidem, str. 150. 

naročito cijenjeno pivo. Turizam je izvanredno fleksibilan i maksimalno 
podređen turistu. 13 


Beraković, M., op. cit., str. 200. 

3. ZALIHE VODE NA ZEMLJI 


Zbog porasta broja ljudi na Zemlji i zbog povećanih potreba za vodom, kao 
posljedice porasta životnog standarda, promjena životnih navika i 
poljoprivredne proizvodnje, potrošnja vode u svijetu neprestano raste. 

Kako su obnovljive zalihe pitke vode konstantne, stalni trend porasta 
potrošnje vode, uz povećani broj stanovnika, rezultira stalnim smanjivanjem 
raspoloživih zaliha pitke vode po stanovniku. 14 


3.1. Stanje voda na globalnoj razini 

Poznato nam je da Zemlju nazivamo Plavim planetom, a stvarno stanje je da 
čak 97,5% svih voda na planeti je slano, drugim riječima nije upotrebljivo za 
piće, osim u slučaju skupog procesa desalinizacije, dok samo 2,5% su slatke 
vode. Od ukupnih količina pitke vode, većinu se nalazi u ledenjacima i 
stalnom snježnom pokrivaču u polarnim područjima, zatim dio otpada na 
podzemne vode, dok se mali postotak odnosi na vode u tlu, močvarama, 
jezerima i rijekama. 

Prema UN-u, 1 milijarda ljudi na Zemlji nema stalan pristup zdravstveno 
ispravnoj vodi za piće, a 2,4 milijarde trenutno nema pristup vodi za 
održavanje higijene niti kanalizaciju; a također svake godine u svijetu umre 8 
milijuna ljudi, od toga 2 milijuna djece, od bolesti prouzročenih pijenjem 
prljave vode. U posljednjih 30 godina poljoprivredna proizvodnja povećala se 
više od 100%, a 3/4 ukupno potrošene vode troši se za poljoprivrednu 
proizvodnju. Nedostatak vode znači nesigurnost proizvodnje hrane, 
siromaštvo glad i širenje zaraznih bolesti, ali predstavlja i odličnu priliku za 
zaradu transnacionalnih kompanija koje se bave vodom. Procjenjuje se da 
oko pola milijardi ljudi ovisi o privatnim korporacijama za proizvodnju vode. 15 


14 Ibidem, str. 166. 

15 Mikulandra, A., 22. ožujka obilježavamo Svjetski dan voda, Osnovna škola Čazma, 2014., 
http://www.os-cazma.škole.hr/zanimljivosti?news_id=8151, ( 8.9.2017.) 

3.2. Upravljanje vodama 

Za svačiji opstanak nužan uvjet je voda. U uvjetima lošeg upravljanja i 
korištenja može postati vrlo opasan faktor ograničenja i privređivanja i života. 
Zato u svakom društvu pa tako i u našem, upravljanje vodama je izuzetno 
značajna uloga. Upravljanje može biti dobro ili loše, te je za uspješno 
upravljanje vodama osnovno shvatiti značenje vodnog bogatstva u životu 
čovjeka i prirode i poznavati sve parametre vodnog režima. 

Voda je javno dobro i s njom treba upravljati javnost odnosno javna ustanova. 
U slučaju da se njezino upravljanje povjeri privatnom sektoru ona prestaje biti 
javno dobro. Privatnom sektoru nije u interesu da u opskrbi vodom osigura 
pouzdanu opskrbu siromašnima koji ne mogu bez vode jednako tako kao i 
bogati. Kako se danas upravlja vodama i koliko se pažnje posvećuje tom 
osnovnom životnom resursu, u nas i u svijetu, pokazuje sve veća nestašica 
vode, a naročito sve veća nestašica čiste i pitke vode. 16 

Upravljanje vodama treba obuhvatiti zaštitu cjenovnih vodnih ekosustava i 
spriječiti njihovu degradaciju na razini slivnog područja. Države moraju zaštititi 
vodna bogatstva i osigurati korištenje vode na održivi način. Obvezna je 
procjena utjecaja na okoliš za sve veće razvojne programe koji se tiču izvora 
voda, a za koje se pretpostavlja da bi mogli narušiti kakvoću vode i vodne 
ekosustave. To na neki način obvezuje institucije koje se bave zaštitom 
okoliša te zaštitom i gospodarenja vodama 17 . 

Upravljanje treba prvenstveno voditi brigu da vode ostanu što prirodnije i što 
čistije. Naše rijeke su postale nešto čistije od kad smo uništili većinu 
industrije. No farmaceutska industrija uzvodno od Zagreba uspješno radi i 
dalje prijeti vodama Save i onima uz Savu, točnije podzemnim vodama. 
Trebao nam je NATO-ov program „Znanost za mir“ da bismo saznali kako 
nam Savom teku antibiotici. Mjerenja koja je proveo Institut Ruđer Bošković u 
razdoblju 2006. do 2008. godine od slovenske granice do Siska i studija koji 
su izradili zajedno s Norveškim institutom za ispitivanje vode, ukazali su na 


16 Beraković, M., op. cit., str. 211. 
17 lbidem., str. 212. 

prisutnost antibiotika u vodama rijeke Save. Još uvijek se ne zna ili nije 
potvrđeno otkuda antibiotici u Savi. 18 

Prekomjerno iskorištavanje vode i narušavanje vodnog ciklusa stvara 
nestašicu vode koju tržište ne može zamijeniti nikakvom drugom robom. Kad 
voda nestane alternative nema. Očuvanje vode i jednaka prava ljudi na vodu 
omogućuje decentralizirano gospodarenje. Decentralizirano gospodarenje 
vodom i demokratsko vlasništvo jedini mogu biti učinkoviti, održivi i pravični 
sustavi općeg opstanka. 19 


3.3. Ugroženost i onečišćenje 

Činjenica je da je svijet suočen s krizom opskrbe vodom, u kojoj su Ujedinjeni 
Narodi upozorili da će sredinom ovog stoljeća čak sedam milijardi ljudi biti 
suočeno s nedostatkom vode, iz jednostavnog razloga što broj stanovnika na 
planeti Zemlji raste, a vode je sve manje. 

Čovjek ne može iskoristiti najveći dio vodenih zaliha kojima naš planet 
raspolaže. Preko 99% vode čine oceani, mora, ledenjaci, i voda u atmosferi. 
Znatna količina pitke vode krije se u tlu i trebamo ju tek otkriti. Dosta vode 
kojom se služimo stiže iz rijeka, ali najviše vode ipak dobivamo iz podzemnih 
izvora. 

Vode ima dok se ne poremeti njezin prirodni hidrološki ciklus. Ona je 
ograničena vodnim ciklusima, različito po pojedinim područjima, i njezino je 
korištenje nužno prilagoditi njezinoj obnovljivosti na tim područjima. 20 Kada se 
iz ekosustava crpe veće količine vode od one koju priroda može obnoviti, to 
nužno dovodi do iscrpljenja. Do nestašice vode na određenom prostoru dolazi 
kada se na tom prostoru počnu koristiti veće količine vode od njezine prirodne 
obnovljivosti. Takvo što se danas zbiva u mnogim dijelovima svijeta bilo s 
podzemnim vodama kao i s površinskim vodama. Vodu treba čuvati unutar 
granice održivosti i pravične raspodjele u tim granicama. 


18 loc. cit. 

19 Ibidem, str. 213. 

20 Ibidem, str. 207. 

Očuvanje vode je povezano sa širim ekološkim djelovanjem u prirodi. Da ne bi 
poremetili obnovljivost vode možemo pripomoći tako da odgovarajućem 
podneblju prilagodimo i odgovarajući uzgoj biljnih kultura. 

Čini se da malo marimo za svoje vode, jer ona za nas postoji oduvijek i 
pretpostavljamo da će zauvijek i postojati. Kad nestane ili postane 
neuporabiva, tek onda nam postaje jasnija njezina iskonska važnost. Zato je 
danas najvažnije zaštititi izvorišta vode, posebno od kemijskog onečišćenja. 

Danas se sve češće susrećemo s vodama koje kvalitetom nisu pogodne za 
ljudsku upotrebu. To je posljedica različitih ljudskih aktivnosti koje negativno 
djeluju na kvalitetu voda, odnosno zagađuju ih. Intenzivan rast urbanih 
centara, industrijske i poljoprivredne proizvodnje i prometa, kao i porast 
životnog standarda ljudi, nužno prati sve veće stvaranje krutih, tekućih i 
plinovitih otpadnih tvari. 21 Spomenute aktivnosti i mnoge druge dovele su do 
toga da je onečišćenje okoliša, pa i voda, uz energetsku krizu i još uvijek 
nekontrolirani porast broja stanovnika, postalo glavni problem s kojim se 
čovječanstvo suočava. 

Teško rješivi problem stalnog trenda porasta koncentracije stanovništva u 
velikim gradovima, prate dva gotovo nerješiva problema: potreba dobave 
velike količine pitke vode na relativno malom prostoru i pretvaranje sve te 
vode u onečišćenu otpadnu vodu koja se nužno, više ili manje koncentrirano, 
ispušta u okoliš i ugrožava još preostale zalihe čiste vode. 22 

Poljoprivredna proizvodnja također u velikoj mjeri onečišćava površinske i 
podzemne vode. Na brzo smanjivanje zalihe čiste vode djeluje i industrijska 
proizvodnja. Ne treba naglašavati da voda onečišćena industrijskim 
procesima ne nestaje, već se vraća u okoliš kao onečišćena otpadna 
industrijska voda. To dovodi do jednog od najvećih problema našeg doba: 
onečišćenja voda i potrebe njihove zaštite. 23 

Danas smo više nego ikad svjesni činjenice da je zahvaljujući neodgovornom 
djelovanju čovjeka u prirodi, naš prirodni okoliš u kritičkoj mjeri onečišćen. 

21 Mayre, D., op. cit., str. 169. 

22 Ibidem, str. 167. 

23 loc. cit. 

Osim smanjenja količine raspoložive vode, svijetu prijeti i opasnost od 
dugoročnog zagađenja postojećih rezervi. Svake godine u mediteranskim 
zemljama završi oko 120 000 tona mineralnih ulja, 12 000 tona fenola, 60 000 
tona deterdženta, 100 tona žive, 3 800 tona olova, 2 400 tona kroma, 21 000 
tona cinka, 320 000 tona fosfora, koji se jednostavno izliju u rijeke, mora i 
druge vodene površine. Sve ove tvari se vrlo sporo razrjeđuju čistom vodom 
iz okolnih vodotokova i mora. Čvrste tvari, naprotiv, zahtijevaju izuzetno dug 
vremenski period za razgradnju u vodi - od nekoliko tjedana za papirnu 
ambalažu, pa sve do nekoliko stotina godina za plastiku. 24 

Jedan od najvažnijih čimbenika zaštite vode jest preventiva, a potom i 
pročišćavanje otpadnih voda. Svakog se dana u rijeke, jezera, more i vodene 
tokove baci oko 6 milijuna tona otpada. Najveći dio raspoložive vode, oko 
70%, rabi se u poljodjelstvu za navodnjavanje i proizvodnju hrane. UN 
upozorava da bi se veća količina te vode mogla sačuvati kada bi se barem za 
navodnjavanje koristile pročišćene otpadne vode. Otpadne vode zajedno s 
deterdžentima i otpacima iz domaćinstva i industrije uništavaju mnoge oblike 
života. Izmet se može rastvoriti kemijskim djelovanjem. No tamo gdje se 
gomila u većim količinama, kao u priobalju nekih tropskih zemalja, može 
prouzročiti goleme štete za ekosustav priobalja i postati leglom bolesti kao što 
su tifus i kolera. 25 Najteže je kontrolirati industrijski otpad koji je najopasniji 
neprijatelj života u moru i u kopnenim vodama. Neke kemikalije uništavaju 
život, a druge se zadržavaju u organizmima riba. Umjetna gnojiva ubrzavaju 
rast biljaka, ali pripadaju u skupinu onečišćivača vode. 

Najbolji i najsigurniji način odvodnje otpadnih voda iz domaćinstva, industrije 
itd. je putem javnih odvodnih sustava (kanalizacija). U njima se onečišćene 
vode prikupljaju kanalima i velikim kolektorima te odvode izvan naselja. U 
nekim kanalima otječu i oborinske vode. To se zove mješovita kanalizacija. 
Prije ispuštanja otpadne vode treba pročistiti na uređajima kako ne bi zagadile 
površinske vode ili more. Veći izdvojeni objekti, farme, turistička naselja itd. 
moraju koristiti vlastite uređaje za pročišćavanje otpadnih voda. Manji objekti 

24 

Milivojević, M., Radaković, S., Voda na planeti zemlji, VMA, http://www.vma.mod.gov.rs/sr- 
lat/lekarski-saveti/voda-na-planeti-zemlji#.VSJUPo6faoY, (8.9.2017.) 

25 Petlevski, S., Knjiga o vodi, Zagreb, Kigen, 2004., str. 61. 

moraju otpadne vode ispuštati u septičke ili sabirne jame. Jame je potrebno 
povremeno čistiti. 26 

Zlouporaba naše okoline sječom šuma, stvaranje kiselih kiša i svim vrstama 
onečišćenja u prirodi stvara lančanu reakciju koju nismo u stanju predvidjeti. 
Kisela kiša je posljedica onečišćenja zraka izgaranjem fosilnih goriva (ugljena 
i nafte). Oslobađa se dim koji sadrži plin sumporni dioksid i dušikov oksid. Ti 
se plinovi dižu u atmosferu gdje se otapaju u kapljicama vode i stvaraju 
razrijeđenu kiselinu. Kiseline potom na zemlju padaju zajedno s kišom. 

Pučanstvo ubrzano raste, uz pomoć suvremene i iscrpljujuće tehnologije koja 
pustoši tlo i onečišćuje podzemne vode povećava se obradivo zemljište, raste 
proizvodnja, a s njom i potrošnja koja stvara sve veće količine otpada čije 
otrovne tvari na kraju direktno ili indirektno završavaju u vodi. Čovjek slijepo 
pretpostavlja da će mu njegov okoliš dopustiti takvu ekspanziju ili da će 
znanost i tehnologija otkloniti zapreke ekspanziji. Pitanje koje se zbog toga 
postavlja; do kojeg je stupnja moguć ovakav rast s obzirom na ograničenu 
moć prirode da to prihvati, s obzirom na ograničene dimenzije našeg planeta i 
na ograničene količine pitke vode? 27 

Budućnost vode ovisi o nama, zapravo o svakom pojedincu, jednom riječju 
ovisi o čovjeku. Upotreba industrijskog goriva, pogubni učinci ekonomije na 
okoliš, političari, a potom i klimatske promjene određuju budućnost vode. Da 
na planeti bogatoj vodom, prijeti nestašica vode mišljenja su i mnogi svjetski 
znanstvenici, razmišljajući o vodi i uočavajući stvarnost kojom se svijet odnosi 
prema vodi, predviđaju joj sumornu budućnost. 

Pitkih će voda biti sve manje zbog sve dugotrajnijih i žešćih suša, a 
onečišćenja će biti sve veća. Svjetska zdravstvena organizacija navodi da je 
onečišćena voda uzrok 80% oboljenja u svijetu. Danas više od dvjesto 
milijuna ljudi godišnje oboli od kolere nakon konzumiranja zaražene vode. 
Onečišćena voda ubija oko 15 000 ljudi dnevno. 28 Njome se prenosi oko 
stotinjak bolesti, osobito je poznata malarija u siromašnim zemljama. Stanje 


26 

27 

28 


Ibidem, str. 65. 

Beraković, M., op. cit., str. 225. 
loc. cit. 

će se i dalje pogoršavati pa neke prognoze govore da će 2025. godine 
polovicu svjetskog stanovništva mučiti nestašica pitke vode, osobito u Africi, 
na Srednjem Istoku i Južnoj Aziji. Do 2040. godine raspoložive količina pitke 
vode upola će se smanjiti. Godine 2003., u Međunarodnoj godini slatke vode, 
Izvješće Ujedinjenih naroda predvidjelo je da će se za dvadeset godine 
prosječna zaliha vode po osobi pasti za više od trećine, a da bi se do 2050. 
godine sedam milijardi ljudi moglo suočiti s pomanjkanjem vode, ako se ništa 
hitno ne poduzme. 29 

Po ni jednom od mnogobrojnih predviđanja, budućnost vode u svakom slučaju 
nije blistava, a s njom ni naša budućnost. Zbog tako sumorne budućnosti 
vode, pitka voda će izazivati sve značajnije sukobe među zemljama koje dijele 
slivnu površinu zajedničkog vodotoka. Posljednjih pedesetak godina se vodilo 
više od trideset lokalnih ratova. Mnoge hidrološke slivove dijeli više zemalja. 
Tako, primjerice, Dunavski sliv dijeli osam zemalja. Kad pitke vode počne 
ponestajati moguće su sve žešće krize među zemljama koje dijele iste 
slivove. 30 

Da se sumorne prognoze o budućnosti vode ipak ne ispune, jedno od 
mogućih rješenja je primjena efektivnih mikroorganizama, koje nudi japanski 
znanstvenik Teruo Higa. Ova se tehnologija pokazala izvanredno učinkovita i 
bez ikakvih štetnih posljedica na mnogim područjima onečišćenja, koja na 
kraju završavaju u vodi. U svim područjima primjene pokazala je samo 
pozitivne učinke. Ova prirodna metoda omogućuje proizvodnju znatno većih 
količina hrane bez upotrebe kemikalija, čist okoliš,čiste vode. Idealan je oblik 
poljoprivredno-organskog uzgoja čime bi se onemogućilo onečišćenje vode iz 
poljoprivrede. Primjena efektivnih mikroorganizama na kanalizacijske sustave 
povoljno utječe na iste, pa indirektno i na pročišćavanje rijeka, jezera, potoka i 
rječica. Širom upotrebom pokazala bi pozitivan učinak, iako indirektan, i na 
mora i oceane. Danas se pročišćavanje kanalizacijske otpadne vode najčešće 
provodi metodom aktivnog mulja. Prednost primjene efektivnih 
mikroorganizama je što ne dolazi do produkcije aktivnog mulja, a troškovi su 


29 Ibidem, str. 226. 

30 loc. cit. 

zanemarivi. Puštanjem tako pročišćenih voda dolazilo bi do pročišćavanja 
rijeka, a time i do prirodnog obnavljanja ekosustava. 31 

Već je spomenuto da je jedan od najvećih ekoloških problema današnjice 
upravo onečišćenje voda, a uzrok tome je industrija, poljoprivredne kemikalije, 
pesticidi, herbicidi i umjetna gnojiva, otpadne vode sa stočarskih farmi, 
otpadne vode iz domaćinstva, te kisele kiše. 

Primjena tehnologije efektivnih mikroorganizama u pročišćavanju i obradi 
voda rješava i problem oskudice zalihe voda. Reciklirana voda primjenom 
efektivnih mikroorganizama dostiže stupanj čistoće pitke vode. 32 

Za prirodni ekosustav su vitalna tri elementa, a to su zrak, voda i tlo. Aktivna 
primjena efektivnih mikroorganizama na jedan od ovih elemenata svojim 
učincima pozitivno će djelovati na ostala dva ekološka područja, što u 
konačnici može rezultirati regeneracijom ekosustava u cjelini. 33 

Starost vode je prepoznata kao čimbenik kvalitete vode u posljednjih 
dvadeset pet godina, i to od strane japanskih stručnjaka. Oni su u cilju 
izbjegavanja eksploatacije površinskih voda, prvi počeli koristiti flaširanu vodu 
dobivenu topljenjem ledenjaka. To je vrlo stara voda koja je u zamrznutom 
obliku ostala očuvana duboko ispod površine glečera, tako da je nisu dotakli 
ni atmosferski niti bilo koji drugi utjecaji tijekom vremena. Ledenjaci 
predstavljaju za sada velik rezervator čiste vode, ali je i njihova budućnost 
neizvjesna, uslijed globalnog zagrijavanja. Svijet stalno obilaze vijesti o 
nestajanju ledenjaka s površine Zemlje 34 . Ovim podacima ukazujemo na 
potrebu za očuvanjem podzemnih rezervatora starih voda i obvezom za 
podizanje svijesti o kvaliteti tih prirodnih mineralnih voda. 

Najkvalitetniju vodu imaju Finska, Kanada, Novi Zeland, Velika Britanija, 
Japan, Norveška, Rusija, Južna Koreja, Švedska i Francuska, a situacija je 


31 loc. cit. 

32 Ibidem, str. 227. 

33 loc. cit. 

34 Milivojević, M., Radaković, S., Voda na planeti zemlji, VMA, http://www.vma.mod.gov.rs/sr- 
lat/lekarski-saveti/voda-na-planeti-zemlji#.VSJUPo6faoY, ( 3.9.2017.) 

najteža u pustinjskim i polupustinjskim oblastima u podsaharskoj Africi i 
Aziji. 35 


3.4. Utjecaj klimatskih promjena na budućnost vode 

Posljednja desetljeća pored svih znanih problema s vodom ( manjak, višak, 
suše, poplave, onečišćenja,...), nagovještaju i promjenu klime, koja bi djelujući 
na vode izazvala nesagledive posljedice na našoj planeti. Kako su vode 
direktna posljedica klime, tako i svaka promjena klime mijenja i režim voda. 
Globalna promjena atmosfere djeluje na cijeli vodni ciklus. Globalno 
zagrijavanje ubrzava ishlapljivanje i oborine, uvjetuje preraspodjelu slatke 
vode i niz drugih neželjenih i teško predvidivih pojava. 

Danas klimatske promjene neočekivano, neplanirano i brzo stižu, mnogo brže 
zbog novih tehnoloških otkrića čovjeka, nego što bi se to prirodno događalo. 

Sve su učestalija pitanja kako će Zemlja izgledati ako se znatnije promjeni 
klima i zbog porasta temperature počnu iščezavati ledenjaci. U prošlom 
stoljeću oceani su narasli gotovo 20 cm. Kako podaci i njihov trend pokazuju u 
ovom stoljeću to bi moglo biti i znatno više. 36 Rast nivoa mora ugrožava 
stanovnike mnogih otoka. Primjerice Maldivi, za koje mnogi misle da su „raj 
na zemlji", spadaju u najugroženija mjesta zbog nepredvidivog rasta nivoa 
mora. Ta država je najniža na svijetu, s najvišom točkom koja se nalazi na 
samo 2,4 metara iznad nivoa mora. 37 

Kad je u pitanju voda, poplave spadaju među najrazornije prirodne katastrofe 
koje se javljaju na svim prostorima planete, te uzrokuju gubitke ljudskih života, 
štete na infrastrukturi, ekonomske krize, i velike ekološke štete. Čini se da je u 
posljednjim desetljećima došlo do povećanja broja poplava na cijeloj planeti. 
Pretpostavlja se da će klimatske promjene u interakciji s ljudskim 


35 loc. cit. 

36 Beraković, M., op. cit., str. 248. 

37 Kešanski, I., Najopasnija mesta, Blic, 2017., http://www.blic.rs/slobodno- 
vreme/zanimljivosti/najopasnija-mesta-ovde-priroda-zeli-da-vas-ubije/pm9g0f4, (3.9.2017.) 

djelatnostima uzrokovati povećanjem brojnosti i razornosti različitih vrsta 
poplava u budućnosti. 38 

U najtoplijoj godini u prošlom stoljeću, 1998., oluje, poplave, suše i požari 
uništili su domove 300 milijuna ljudi i izazvali materijalnu štetu od 89 milijardi 
dolara. Sezona uragana bila je najstrašnija u posljednjih dvjesto godina. 
Uragan Mitch odnio je više od 10 000 života u Srednjoj Americi, jake suše i 
toplinski valovi opustošili su Teksas, valovi visoki devet metara udarali su o 
zapadnu obalu Amerike, rijeka Jangce u Kini poplavila je svoj okoliš i 230 
milijuna ljudi ostavila bez domova, a naslage leda prekinule su električne žice 
i četiri milijuna ljudi ostalo je bez struje u jednoj od najgorih nacionalnih 
katastrofa koje su se ikad dogodile u Kanadi. 39 


38 Vizner, M., Hrvatska vodoprivreda- informativno-stručni časopis hrvatskih voda, Zagreb, 
Hrvatske vode, srpanj/rujan 2017., str. 29. 

39 Beraković, M., op. cit., str. 247 

4. VODE U HRVATSKOJ 


Voda je jedan od najvažnijih prirodnih resursa u Hrvatskoj. Naša zemlja ima 
povoljan zemljopisni položaj, te zahvaljujući njemu i osobinama reljefa i klime 
jedna smo od vodom najbogatijih zemalja u Europi. Prema izvješću UNESCO- 
a koje obuhvaća 188 država, Hrvatska je po bogatsvu i dostupnosti vodenih 
izvora peta zemlja u Europi i 42. u svijetu. 40 


4.1. Stanje voda 

Hrvatskom se proteže čitav niz rijeka i potoka, koji jednim dijelom pripadaju 
slivu Crnog mora, a drugim dijelom pripadaju slivu Jadranskog mora. Brojni 
izvori s visokokvalitetnom pitkom vodom nalaze se i u našim planinskim 
područjima i zapravo čine jedan vrijedan mogli bismo reći i neprocjenjiv 
rezervator pitke vode vrhunske kvalitete. 

Na području Hrvatske vodna bogatstva i njezine pojave su raznolike, zbog 
različitih prirodnih čimbenika koji ih tvore, i stoga su vrlo vrijedni, zanimljivi i 
privlačni prirodni resursi. Vode na području Hrvatske temelj su našeg 
gospodarstva, bogatstva, napretka i turizma. Zahvaljujući svojim rijetkim 
posebnostima, neke od njih postale su i dio svjetske baštine. 

Naši prostori bogati su vodom i neizmjernim ljepotama koje ta voda sa svojim 
jedinstvenim okolišem pruža. Neke rijeke prirodna su rijetkost u svjetskim 
razmjerima. Mnoge formiraju krajolik na svojstven način, pa su ta područja 
privlačna ne samo za turiste nego i s prirodoznanstvenog gledišta. Primjerice, 
izvorišno područje Korane s Plitvičkim jezerima, koje čini jedinstvenu pojavu 
krške hidrografije - najveći dio rijeke je značajan hidrološki i geomorfološki 
fenomen, kao i dolina rijeke kupe. 41 

Bogati smo vodom, međutim količina je samo jedan od pokazatelja našeg 
vodnog bogatstva, ali ne dovoljan. Kako u nas postoji obilje vode, to se 
količina godišnjih protoka uopće ne postavlja kao problem, jer bi raspoložive 

40 Petlevski, S., op. cit.,str. 48. 

41 Beraković, M., op. cit., str. 234. 

količine vode mogle višestruko pokriti sve današnje ali i buduće, 
vodnogospodarske potrebe, koliko god bile zahtjevne. No, vodni režim nije 
izjednačen, postoje velika kolebanja u dotocima vode u okviru godine i velika 
odstupanja od prosječnih veličina. To je već i danas prisutno kao ozbiljan 
vodnogospodarski problem. 

Poznato je kako je prije nekoliko godina na tone i tone riba ugibalo u 
ribnjacima zbog nedostatka vode. U ljetnim mjesecima ponekad povremeno 
presuše i slavine. 

Gruba računica koja ne odstupa mnogo od preciznijeg proračuna po 
pojedinim vodotocima je sljedeća: prosječna količina godišnjih oborina na 
području Hrvatske je oko 1100 milimetara, a od te količine u prosjeku oko 
40% otječe i teče našim vodotocima, što iznosi prosječno godišnje oko 800 
prostornih metara vode u sekundi. Znači vlastitih voda imamo u prosjeku 
svake sekunde oko 800 prostornih metara. Jasno je da sve ove ode ne 
možemo koristiti. Dio tih voda treba vodotok za svoj život, a one velike i 
prevelike ne možemo iskoristiti i jedva čekamo da ih se riješimo. U tom su 
prosjeku, kojim procjenjujemo vodno bogatstvo, i one poplave vode i Istri, 
Baniji i Kordunu, Lici te poplave vode drugih naših vodotoka koji nas 
povremeno podsjete na svoju nepredvidivu, ali prirodnu ćud. 42 

Zapravo je znatno veća količina voda koje nam dolaze iz drugih država i koje 
prolaze našim područjem. Zbog tih smo voda, po nekim procjenama treći po 
bogatstvu u Europi, iza Norveške i Islanda, ili po izvješćima UNESCO-a, peti. 
Hrvatska ima šest puta više stranih voda od vlastitih. 

Naše vodno bogatstvo osim površinskih voda čine i one podzemne. Međutim 
teško ih je uopće odvojiti od površinske vode, jer one se međusobno 
isprepliću. Približna je procjena da oko 10 do 12% palih oborina formira 
podzemne vode. 43 

U Hrvatskoj nema mnogo prirodnih jezera, i to malo jezera što imamo su 
svaka na svoj način specifična i zanimljiva, a samim time i privlačna. Posebno 


Ibidem, str. 237. 
43 Ibidem, str. 238. 

se ističu već spomenuta jezera i Nacionalni park Plitvička jezera. Zbog svojih 
specifičnih prirodnih ljepota, godine 1949. Plitvička jezera proglašena su 
prvim Hrvatski nacionalnim parkom. Od 1979. godina nalaze se na Popisu 
svjetske kulturne i prirodne baština UNESCO-a. 

Vransko jezero kraj Biograda najveće je prirodno jezero u Hrvatskoj, ujedno i 
najveća prirodna akumulacija slatke vode u Hrvatskom primorju koja se koristi 
za vodoopskrbu. 

Na području Hrvatske ima i mnogo malih i nekoliko većih umjetnih jezera, 
pretežno hidroenergetskih. Neka od njim postala su vrlo atraktivna i 
rekreativna odredišta, na kojima je osim kupanja, dozvoljen sportski ribolov i 
drugi sadržaji i aktivnosti na vodi. 

Jadransko more je najveća voda Hrvatske, lako je malo, svega 4,6% površine 
Sredozemnog mora i predstavlja plitki zaljev Sredozemnog mora, i tako 
razmjerno plitko more za Hrvatsku je izuzetno dragocjeno. 44 Uz hrvatsku 
obalu Jadrana postoji 1185 manjih i većih otoka. Hrvatska po razvedenosti 
obale spada među najrazvedenije obale na svijetu. Osim po razvedenosti 
obala, naše more je poznato i po svojoj prozirnosti i boji. Prema dosadašnjim 
podacima naše more je jedno od najčistijih u Sredozemlju. Trebamo sve 
učiniti da takvo i ostane, i omogućiti sa se pročisti tamo gdje nije najčišće i 
prihvatljivo za kupanje. 

Na sljedećoj slici prikazani su rezultati kvalitete obalne vode za kupanje u 
Hrvatskoj u 2016. godini. Standard kvalitete je zadovoljavajuć s obzirom na to 
da su vode ili klase najmanje dovoljne ili izvrsne za kupanje. 


Ibidem, str. 243. 


21 



Slika 1. Obalni trend kakvoće mora u Hrvatskoj za razdoblje od 2009. do 



Izvor: European Environment Agency, BWD Report For the Bathing Season 2016, 
Croatia 


Osim mora, područje Hrvatske bogato je i mineralnim vodama. Imamo više od 
dvadeset, što većih što manjih, toplica. Toplice su izvori mineralnih toplih 
voda, različitih stupnjeva topline i različitih kemijskih sastava. Hladne 
mineralne vode, koje se pune u boce kao prirodne mineralne vode 
iskorištavaju se na području Jamničke Kiselice u Pokuplju, Lipiku i Kalniku. 

Onečišćenje podzemnih voda ima dalekosežne posljedice. Jedan od 
najčešćih uzroka onečišćenja vode nitratima je primjena mineralnih gnojiva u 
poljoprivredi. Još 1991. godine Europska unija je donijela Nitratnu direktivu, 
odnosno propise koji se odnose na zaštitu vode od onečišćenja nitratima. U 
okviru pripreme za članstvo u EU „Projekt kontrole onečišćenja u 
poljoprivredi" (APCP - Agriculture Pollution Control Project) jedan je od 
najvažnijih u poljoprivredi Hrvatske. 45 Njegov cilj je provođenje i poticanje 
poljoprivredne prakse u skladu s normama koje određuje Nitratna direktiva 


45 Ibidem, str. 208. 

EU, a to je smanjenje onečišćenja vode i tla koje potječe od poljoprivrede i 
provođenje, na terenu, kampanje dizanja svijesti poljoprivrednika. 46 


4.3. Vodno gospodarstvo 

lako djelovanje vodograđevne službe u Hrvatskoj počinje u 18.stoljeću, 
osnivanje prve organizacije koja je izvodila vodnogospodarske radove na 
našem području obilježeno je 1876. godine. Društvo se osniva zbog potrebe 
regulacije i obrane od poplava, isušivanje močvara i uspostave plovnih putova 
na području rijeke Vuke. Od tada do danas, vodno gospodarstvo doživjelo je 
mnoge promjene i izazove. Hrvatske vode danas, kao moderna i snažna 
ustanova za upravljanje vodama u Republici Hrvatskoj, provode aktivnosti u 
ostvarenju ciljeva postavljenih Strategijom upravljanja vodama, postižući 
visoke europske standarde u provedbi mnogobrojnih vodokomunalnih 
infrastrukturnih projekata i osiguravajući siguran i stabilan život građanima 
hrvatske. 47 

Vodno gospodarstvo je vrlo dinamičan sektor koji se susreće s različitim 
izazovima, jer se radi o esencijalnom dobru za život na zemlji te se hrvatskim 
građanima osiguravaju visoki standardi u pružanju vodnih usluga javne 
vodoopskrbe i javne odvodnje. 

Ono ima važnu ulogu u društvenom i gospodarskom razvoju Hrvatske. Voda 
je neprocjenjiv prirodni resurs koji imamo, a koji je ujedno i temeljna ljudska 
potreba, ali i faktor razvoja gospodarstva. Vodno gospodarstvo ima razvijenu 
svijest i potrebu zaštite i očuvanja voda jer je njihova obveza sačuvati to 
bogatstvo za buduće generacije. U Hrvatskoj o tome brinu Hrvatske vode i 
resorno Ministarstvo zaštite okoliša i energetike te jedinice lokalne i 
regionalne samouprave kao i ostale zainteresirane strane od nevladinih 
udruga do znanstvenih institucija. Prvenstveno kako bi zadovoljili vlastite 
visoke standarde, a potom i europske direktive koje su dio nacionalnog 
zakonodavstva. 


46 loc. cit. 

47 Vizner, M., op. cit., str. 17. 

Na početku svoje djelatnosti vodno gospodarstvo je prije svega rješavalo 
pitanje poplavnih voda i regulacija vodotoka, poljoprivrednog korištenja 
zemljišta te korištenja vodotoka za prijevoz ljudi i roba. Danas je ta djelatnost 
mnogo složenija. 

Za hrvatsko vodno gospodarstvo važni i svi EU projekti poboljšanja sustava 
vodoopskrbe i odvodnje jer sami po sebi nose čitav niz pozitivnih učinaka 
kako za lokalnu zajednicu tako i za čitav sustav. Regionalizacija tih projekata 
doprinijet će zaštiti okoliša i povećanju kvalitete života građana. 

Možemo reći da su danas razvojni infrastrukturni projekti koje provode 
Hrvatske vode ujedno i čimbenici za podizanje standarda u Republici 
Hrvatskoj. Kroz njih se doprinosi povećanju gospodarske aktivnosti cijele 
Hrvatske, a istovremeno se omogućuje kvalitetniji život. 

Činjenica je da navodnjavanje koristi velike količine vode i zato može imati 
negativne posljedice na stanje voda, svi novi projekti navodnjavanja moraju 
biti u skladu s Okvirnom direktivom o vodama. U tom smislu potrebno je bilo 
kroz okolišne dozvole provesti procjenu zahvata na stanje vodnog tijela te 
propisati i kroz glavni projekt implementirati potrebne mjere i mehanizme 
zaštite stanja vodnog tijela. Temeljem donesene odluke APPRR-a (Agencija 
za plaćanje u poljoprivredi, ribarstvu i ruralnom razvoju) o prihvatljivosti za 
financiranje, devet sustava navodnjavanja odobreni su u okviru šest županija, 
koje su i nositelji projekta: Vukovarsko srijemska (2 sustava: Sopot i Blato- 
Cerna), Virovitičko podravske (2 sustava: Novi Gradac-Detkovac i Đolta), 
Brodsko posavske (1 sustav: Orubica), Istarske (1 sustav: Červar Porat - 
Bošarinka), Zadarske (2 sustava: Lišanskog polja i Baštica II) i Dubrovačko 
neretvanske (1 sustav: Glog). 48 

Hrvatske vode intenzivno rade i na projektima navodnjavanja koji su ključni 
faktor za naše poljoprivrednike i poljoprivrednu proizvodnju. Početkom 2017. 
godine u Kneževim Vinogradima u rad je pušten najveći sustav za 
navodnjavanje u Republici Hrvatskoj. Radi se o sustavu Baranja iz Lateralnog 
kanala Kneževi Vinogradi-Zmajevac koji će vodom opskrbljivati čak 5000 


48 Vizner, M.,op. cit., str. 8. 

hektara poljoprivrednog zemljišta, a koji ujedno omogućuje i odvodnju s 10 
000 hektara poljoprivrednog zemljišta. Sustav je vrijedan 129 milijuna kuna. U 
Hrvatskoj je trenutno na 2% obradivih poljoprivrednih površina omogućeno 
navodnjavanje. Jedan od osnovnih ciljeva Nacionalnog projekta 
navodnjavanja i gospodarenja poljoprivrednim zemljištem i vodama je 
povećanje poljoprivrednih površina pod infrastrukturom navodnjavanja na 6% 
obradivih poljoprivrednih površina. 


4.4.Korištenje voda 

U RH razlikuje se javna, lokalna i individualna vodoopskrba. Javnu 
vodoopskrbu obavljaju pravne osobe koje su registrirane za obavljanje 
djelatnosti javne vodoopskrbe odnosno JlVU-i. Lokalna vodoopskrba 
podrazumijeva lokalne vodovode koji su građeni sedamdesetih i osamdesetih 
godina prošlog stoljeća iz sredstava lokalnih zajednica i u trenutku građenja 
imali su sve valjane i potrebe dozvole. Mnogi takvi vodovodi kasnije su 
uključeni u sustav javne vodoopskrbe. Međutim, mnogi su opstali do danas, a 
međuvremenu nisu stekli uvjete potrebne za obavljanje djelatnosti javne 
vodoopskrbe te o njima uglavnom skrbe grupe građana ili mjesne zajednice. 
Individualna vodoopskrba podrazumijeva upotrebu individualnih zdenaca, 
cisterni/gusterni.... 49 

Dok u svijetu potrošnja vode raste zbog povećanja stanovništva, u Hrvatskoj 
je drugačiji trend. Razlozi smanjenja potrošnje vode su svakako smanjenje 
broja stanovnika, pad industrijske proizvodnje, te malo korištenje vode za 
navodnjavanje poljoprivrednih površina. Najveći potrošač vode u Hrvatskoj je 
Hrvatska elektroprivreda (oko 22% raspoloživih količina) dok se za javnu 


49 Ujević Bošnjak, M., Dadić, Ž., Izvještaj o zdravstvenoj ispravnosti vode za ljudsku potrošnju 
u Republici Hrvatskoj za 2016. godinu , Hrvatski zavod za javno zdravstvo, Zagreb 2017., 
https://www.hzjz.hr/wp-content/uploads/2017/06/lzvjestaj-RH-voda-za-ljudsku-potrosnju- 
2016.pdf, (8.9.2017. ) 

vodoopskrbu koristi svega 2% i vrlo malo u poljoprivredi za proizvodnju 
hrane. 50 

Osim što vodu koristimo za razne životne potrebe koristi se i njezina snaga 
koju ona stvara krećući se svojim koritom. U prošlosti najuspješnije korištenje 
vodene snage bilo je vodenim kolom. 51 Kod nas su posebno poznate bile 
vodenice i mlinovi. Mlinovi su se gradili gotovo na svim vodotocima. Bilo ih je 
na stotine. Danas se vodne snage koriste skoro isključivo za proizvodnju 
električne energije. 52 Voda predstavlja čist i obnovljiv izvor energije, a njena 
snaga pretvara se u struju i toplinu. 

U Hrvatskoj je izgradnja hidroelektrana počela prije više od stotinu godina, a 
njihova intenzivnija izgradnja slijedila je nakon Drugog svjetskog rata. Prva 
hidroelektrana na izmjeničnu struju, u svijetu, je Teslina hidroelektrana 
Niagara izgrađena 1895. godine, na kanadskom dijelu slapova Niagare. Prva 
javna hidroelektrana u Hrvatskoj po sustavu izmjenične struje izgrađena je 
među prvima u svijetu, ustvari iste godine kad i hidroelektrana Niagara. 53 
Osvijetlila je Šibenik u kolovozu 1895. godine. To je hidroelektrana Jaruga na 
rijeci Krki, koja je više puta rekonstruirana i danas još uvijek uspješno radi. U 
Hrvatskoj danas ima dvadesetak hidroelektrana, te oko 47% električne 
energije potječe iz hidroelektrana. Kako je obnovljivost je zasigurno osnovno 
svojstvo voda u prirodi, tako jednom izgrađen sustav za upotrebu voda 
predstavlja trajno korištenje ponavljanog prirodnog proces. Hidroelektrane u 
odnosu na druge elektrane imaju prednost besplatnog i neiscrpnog goriva 
koje ne stvara otpad i ne zagađuje okoliš. Ali kao i svi drugi zahvati u prirodi, 
tako i izgradnje hidroelektrane utječe na određene promjene u okolišu. 

Svaki objekt, pa tako i objekti za proizvodnju energije, bez obzira o koji se 
izvor energije koristi (fosilna goriva, biogoriva, solarna energija, energija 
vjetra, energija vode, nuklearna energija, geotermalna energija), djeluje više ili 


50 Biondić, B., Voda - značajan prirodni resurs za razvitak Hrvatske, Kroaktiv, 
http://www.kroativ.at/hr/clanak/business/voda-znacajan-prirodni-resurs-za-razvitak-hrvatske- 
89, (3.9.2017.) 

51 Beraković, M., op. cit., str. 192. 

52 Ibidem, str. 195. 

53 loc. cit. 

manje na promjene u okolišu. 54 Hidroelektrana mijenja režim voda u rijeci. U 
području utjecaja hidroelektrana djeluje na promjene okoliša i na promjenu 
podzemnih voda. Te su promjene uglavnom mjerljive. Dok termoelektrane 
tijekom vremena, zbog svog kumulativnog djelovanja, bez sumnje okolišu 
donose mnogo toga destruktivnog, ali i neusporedivo mnogo šire i dalje od 
lokacije na kojoj se nalaze nego hidroelektrane. Osim što su rijeke vodno 
bogatstvo, činjenica je da su sa svim svojim specifičnostima i sadržajima i 
krajobrazno bogatstvo te da ih trebamo što više čuvati i maksimalno prepustiti 
prirodi da njima gospodari. 

Osim za proizvodnju energije, te za opskrbu domaćinstva i industrije, voda se 
koristi u razne druge svrhe. Koristi se primjerice za uzgoj slatkovodnih riba. U 
hrvatskoj ribnjaci zauzimaju površinu od oko 10 000 hektara. Navodnjavaju se 
i poljoprivredne površine koje u nas nisu mnogo veće od površine ribnjaka. 55 
Veće rijeke u Hrvatskoj koriste se za plovidbu. To su prvenstveno Dunav, 
Drava i Sava. Rijeka Dunav predstavlja međunarodni vodeni put, Sava je 
nizvodno od Siska međudržavni vodeni put. Drugi način korištenja rijeka u 
Hrvatskoj su sport, rekreacija i turizam. Na mirnim vodama Save, Mure, 
Drave, Dunava i dijelom Kupe razvijen je sportski ribolov te vožnja kajakom i 
kanuom. Na brzim vodama Dobre, Mrežnice, Korane, Zrmanje, Krke, Cetine, 
koje obiluju kaskadama i slapovima, povremeno se organizira rafting. 

Koriste se i vode koje dolaze iz dubljih zemljišnih slojeva, a to su mineralne i 
geotermalne vode, koje se razlikuju od ostalih podzemnih voda po količini 
otopljenih minerala i temperaturi. 

Kako bi dugoročno koristili ovaj neprocjenjivi resurs nužno je osigurati 
održivost kvalitete vode u Hrvatskoj. Zaštitom vodnih resursa, izgradnjom 
uređaja za pročišćavanje otpadnih voda, sanacijom deponija otpada i 
izgradnjom sustava za obranu od poplava moguće je osigurati održivost 
kvalitete vode u Hrvatskoj i dugoročno korištenje ovog resursa. 56 


54 Ibidem, str. 197. 

55 Ibidem, str. 199. 

56 Biondić, B., Voda - značajan prirodni resurs za razvitak Hrvatske, Kroaktiv, 

http://www.kroativ.at/hr/clanak/business/voda-znacajan-prirodni-resurs-za-razvitak-hrvatske- 

89,(3.9.2017.) 

4.5. Utjecaj klimatskih promjena na vode 

Kao mediteranska zemlja, Hrvatska dijeli zabrinutost zemalja mediteranskog 
kruga, ali i sve većeg broja drugih zemalja u pogledu osjetljivosti vodnih 
resursa i potrebe održivog upravljanja vodama, a posebno vezano uz utjecaj 
klimatskih promjena na postojeće zalihe vode za ljudsku potrošnju, kao i 
pojavu sve češćih ekstrema, s jedne strane te rastuće potrebe za vodom, s 
druge strane. S tim u vezi usvojena je deklaracija kojom je podržana agenda 
za vode na mediteranu, kao okvire regionalne politike voda koji pruža 
sredstva za bitne i mjerljive pozitivne učinke prema postizanju održivog načina 
života, osobito u pogledu postizanja ciljeva održivog razvoja. 

Činjenica da su ekstremne hidrološke prilike sve učestalija pojava, upućuje da 
se vodno gospodarstvo mora prilagođavati novim uvjetima prateći 
najmodernije tehnologije i metodologije u cilju unapređenja upravljanja 
vodnogospodarskim sustavom. Dosadašnja iskustva su pokazala da se isplati 
ulagati u sustave obrane od poplava jer su u konačnici štete uvijek veće od 
potrebnih ulaganja. 57 

Cilj je povećati sigurnost, odnosno zaštitu života ljudi i njihove imovine kako 
se više ne bi ponovili događaji koji su prije tri godine (2014.) stanovnike 
Gunje, Rajevskog sela, Račinovaca i drugih mjesta u Županjskoj Posavini 
ostavili bez svojih domova, a izgubljeni su i ljudski životi. Temeljna zadaća 
vodnog gospodarstva je smanjiti rizike od poplavnih događaja, koje je 
nemoguće u potpunosti spriječiti jer su to prirodne pojave, ali zato da se 
njihovu pojavu i štetne posljedice svede na najmanju moguću mjeru. Iz toga 
razloga, hrvatsko gospodarstvo priprema brojne projekte koji će omogućiti 
unapređenje sustava obrane od poplava, a koje je moguće sufinancirati iz 
sredstava EU. Važnu ulogu ima i međudržavna vodnogospodarska suradnja 
za potrebe obrane od poplava, od zajedničke uspostave hidroloških 
prognostičkih modela za bolje prognoziranje poplavnih događaja kao i 
omogućavanja pravovremene pripreme provedbe mjera obrane od poplava, a 
u slučaju potrebe i provedbe mjera zaštite i spašavanja 


57 Vizner, M.,op. cit., str. 5. 

Hrvatske vode pripremaju i provode brojne projekte kojima će se unaprijediti 
sustav zaštite od poplava i smanjiti rizici od plavljenja, sve u skladu s Planom 
upravljanja rizicima od poplava. 

Hrvatske su vode prvi put pripremile i prijavile cjelovit Projekt zaštite od 
poplava grada Karlovca za strateški investicijski projekt Republike Hrvatske. 
Riječ je o području koje se previše puta suočilo s poplavama. Cilj projekta je 
ubrzanje procedure ishođenja svih potrebnih dozvola kako i se Karlovac, kao 
jedno od najugroženijih područja, sustavno obranio od poplava. Projekt zaštite 
od poplava grada Karlovca bit će završe 2023. godine, a financiranje će biti 
omogućeno uz potporu europskih sredstava 85% opravdanih troškova. 58 

Pokrenuta su i pitanja modernizacije sustava obrane od poplava, odnosno 
korištenja i gradnje mobilnih brana, koje su odlična zamjena za ona područja 
koja su posebno zahtjevna za gradnju ili rekonstrukciju nasipa. Riječ je u 
konačnici u skupljoj gradnji koja je isključivo potrebna za ona područja, koja u 
obrani od poplava drugačije ne mogu funkcionirati, ali su svakako isplativa i 
opravdana. 59 

Godinu 2017. zapamtit ćemo po velikoj suši diljem Hrvatske i požarima koji su 
harali Dalmacijom, ali i poplavama koje su nastupile nakon toga. Zadar je 
zasigurno pretrpio najveće štete, i tada je bio na samom vrhu liste gradova s 
najviše količine kiše. Također ćemo pamtiti i po aktivnoj obrani od leda, koja 
je provedena u suradnji s Mađarskom i Srbijom, u siječnju uz pomoć 
mađarskih ledolomaca. U Hrvatskoj je zahvaljujući tome uspješno razbijen 
ledohod i izbjegnut je nastanak štete. 


58 lbidem, str. 6. 
59 Ibidem, str. 7. 

5. VODA KAO IZVOR ŽIVOTA ILI KAO IZVOR PRIHODA 


Ono što danas nije teško zaključiti jest da voda zbog svog značaja nije samo 
izvor života, nego i izvor profita, a samim time i oružanih sukoba. 


5.1. Voda u vlasništvu javnih vodokomunalnih poduzeća 

Budući da količina vode ne ovisi o prirodi, već ponajprije o čovjeku koji njome 
upravlja, dakle možemo reći da problem nije nedostatak vode, nego loše 
upravljanje vodnim resursom. Najveći problem su razvijene zemlje, koje su 
kroz stoljeća dosegle takvu razinu potrošnje da se moraju okrenuti tuđim 
resursima. Neki eksperti tvrde kako su neravnopravnost i socijalna isključivost 
glavni razlozi sukoba, a ne nedostatak vodnih resursa samih po sebi. Postoje 
i nove tehnologije koje bi mogle riješiti problem na globalnoj razini, ali kako je 
voda postala “roba”, a ne “čovjekovo pravo”, one su dostupne samo manjem 
dijelu svjetskog stanovništva. Jednostavno rečeno: nije nedostatak vode 
problem, već onaj tko je eksploatira i iskorištava. 60 

Prvo pravilo glasi da je voda opće dobro. Čak i ona voda koju čovjek crpi iz 
bunara koji je sam iskopao na svom zemljištu. Po zakonu o vodama, on ju 
ima pravo besplatno koristiti za vlastite potrebe, ali je ne bi smio prodavati ili 
od nje ostvarivati neku drugu materijalnu korist. 

Prema zakonu iz 2010. godine, za vodoopskrbu građana zadužena su 
vodokomunalna društva, odnosno vodovodi, koji ne smiju biti privatne tvrtke, 
odnosno ne smiju imati ni najmanji postotak privatnoga kapitala, nego njihovi 
osnivači mogu biti isključivo jedinice lokalne samouprave. 

U Hrvatskoj se kao jedan od problema ističe previše vodokomunalnih 
poduzeća, čak njih 170, što se smatra neekonomičnim i neučinkovitim. Cilj je 
više manjih vodovoda spojiti u jedan, i to po funkcionalnom, a ne po 
političkom kriteriju, tako da ih u cijeloj državi bude 20-ak jer bi se na taj način 

60 Marcel, Voda kao najveći strateški interes, Croaktive - kultura i politika, 2013., 

http://croative.net/voda-kao-najveci-strateski-interes-privatno-vlasnistvo-ili-javno-dobro/, 

(3.12.2017.) 

bilo lakše provesti planiranu modernizacija sustava vodoopskrbe i odvodnje, a 
ne da svaka općina ima svoje crpilište i vodovod. 

Prema Zakonu o financiranju vodnog gospodarstva, aktivnosti u vodnom 
gospodarstvu financiraju se iz izvornih sredstava Hrvatskih voda i fiskalnih 
sredstava na državnoj i lokalnim razinama. Izvorni prihodi vodnoga 
gospodarstva, što ih plaćaju korisnici u vodnom sustavu su sljedeći: 

- vodni doprinos, 

- naknada za korištenje voda, 

- naknada za zaštitu voda, 

- naknada za vađenje pijeska i šljunka, 

- naknada za uređenje voda, 

- naknada za melioracijsku odvodnju i 

- naknada za melioracijsko navodnjavanje. 61 

Za gospodarsko korištenje voda dobivaju se određena prava - koncesije na 
vodama i, u skladu s tim pravima, gospodarski subjekti sami planiraju, 
izgrađuju i održavaju vodne građevine za vlastite potrebe i koriste se vodom 
na propisani način uz plaćanje naknade. Prosječni godišnji prihodi Državnoga 
proračuna od dosad ugovorenih koncesija iznose oko 60 milijuna kuna. 


61 Hrvatski sabor, Strategija upravljanja vodama, Narodne novine, 2008., https://narodne- 
novine.nn.hr/clanci/sluzbeni/2008_08_91_2900.html, (3.12.2017.) 

5.2. Privatizacija vode 

U radu je već spomenuto da je voda opće dobro. Definicija općeg dobra je da 
je to dobro koje pripada svim ljudima, dijelovi prirode koji po svojim svojstvima 
ne mogu biti u vlasti ni jedne fizičke ili pravne osobe pojedinačno, nego su na 
uporabi svih. 62 

Međutim, brigu o vodocrpilištima, vodovodima i odvodnji se ipak nekomu 
moralo povjeriti. Tu nastupa društvo organizirano u državu, a zakone u 
njihovo ime donose izabrani predstavnici u zakonodavnom tijelu - Saboru. 
Tako dolazimo i do Zakona o vodama koji slijedi ustavnu odrednicu iz članka 
52 koja govori o općim i javnim dobrima. Kao i do Zakona o komunalnom 
gospodarstvu. Po tim zakonima, opskrbu pitkom vodom mogu obavljati samo 
trgovačka društva u vlasništvu jedinica lokalne samouprave ili države. Na taj 
način smo kao društvo izbjegli unaprijed mogućnost privatizacije vodovodnih 
poduzeća. I eventualnu situaciju u kojoj će nam neka strana korporacija 
prodavati našu vodu po cijenama koje ona odredi. 63 

Suprotno tome su druge zemlje koje su dopustile privatnim korporacijama 
posjedovanje vodovoda i vodocrpilišta, te je iskustvo pokazalo kako se 
privatni vlasnik prema toj činjenici ne odnosi kao prema posjedovanju općeg 
dobra, već isključivo kao prema sredstvu zarade. 

Pariz, London, Berlin su gradovi čiji stanovnici su osjetili blagodati privatizacije 
vodovoda: narušena kvaliteta pitke vode, podizanje cijena, zapuštanje i 
neodržavanje izgrađene infrastrukture. Otprilike 900 milijuna funti bi Britanci 
manje plaćali vodu da im nije privatizirana. 64 

U posljednjih deset godina niti jedan slučaj privatizacije vode na globalnoj 
razini nije društvu donio ništa osim patnje, nesreće, bolesti, diskriminacije i 
socijalnih protesta. 

U Hrvatskoj, ali i u drugim zemljama, koje nemaju privatizirana vodovodna 
poduzeća, korporaciju nisi odustale od prisvajanja vodocrpilišta i vodovoda, 

Hrvatska enciklopedija, Leksikografski zavod Miroslava Krleže, 
http://www.enciklopedija.hr/natuknica.aspx?id=45216, (3.12.2017.) 

63 Večernji list, 2015., http://barometar.vecernji.hr/analyses/kako-austrijanci-prepustaju- 
englezima-prodaju-hrvatske-vode-hrvatima/, ( 3.12.2017.) 

64 loc. cit. 

samo su promijenile taktiku. Do profita od prodaje vode dolaze koncesijama 
na vodocrpilišta te prodaju vode u plastičnoj ili staklenoj ambalaži. Ovu 
djelatnost zakon definira kao zahvaćanje vode za potrebe prodaje na tržištu. 

U državi je zadnjih godina proizvodnja i prodaja vode u bocama u padu jer su 
neki proizvođači zaključili da im se to ne isplati unatoč tome što litra flaširane 
vode u dućanu košta oko 5 kuna dok punionica za tu istu litru plaća 3 lipe. I 
dok proizvođači flaširane vode svoje proizvode reklamiraju kao zdrave i 
prirodne, do javnosti teško dopire glas stručnjaka hidrologa koji tvrde - za piće 
je zdravija voda iz pipe. A da ne spominjemo koliko je jeftinija. 

Za vodu možemo reći da je najvažniji resurs, te ukoliko je pod privatnom 
kontrolom to znači da glavni izvor života kontrolira neka privatna korporacija 
čiji je jedini cilj maksimizirati svoj profit. Privatizacija vode motivirana je 
ekonomskim razlozima. 

Oko 90% svjetske populacije koja je priključena na vodovodnu mrežu, vodu 
im isporučuju poduzeća u javnom vlasništvu. Od 1990-tih, u ovoj je djelatnosti 
započeo val privatizacije, pa je tako danas oko 20% svjetske urbane 
populacije opskrbljeno privatnom vodom privatnih korporacija. 65 

U mnogim primjerima pokazalo se da je privatizacija vodovoda bila štetna. U 
nekim slučajevima privatizacija je dovela do pravnih masovnih ustanaka. U 
bolivijskom gradi Kočabambi, američka kompanija je krajem dvadesetih 
godina prošlog stoljeća dobila pravo na isporučivanje vode. Stanovnici su 
morali plaćati i sakupljanje kišnice i opskrbu vodom iz vlastitih bunara, a 
cijena vode iz vodovodne mreže je drastično porasla. 66 

Samo su u dvije države na svijetu javni vodovodi u potpunosti privatizirani: u 
Engleskoj i Čileu. Privatizacija u Engleskoj dobro je regulirana od strane 
države, tako da je privatnim korporacijama onemogućena potpuna sloboda u 
obavljanju djelatnosti; primjerice, cijene su ograničene i si. 


65 Samardžić, M., Privatizacija vode, Novi plamen, 2017., 
http://www.noviplamen.net/glavna/privatizacija-vode/, (3.12.2017.) 

66 loc. cit. 

6. VODA KAO ZNAČAJAN RESURS RAZVOJA TURIZMA 


Voda predstavlja jedinstvenu prirodnu tvar koja uvjetuje život i omogućava 
sve ljudske aktivnosti i gospodarske djelatnosti. Univerzalna je tvar jer se 
javlja u sva tri agregatna stanja, krutom, tekućem i plinovitom, a prisutna je 
gotovo svugdje. 67 Hidrografski resursi jedan su od najvažnijih prirodnih 
elemenata za razvoj turizma. Voda je za destinacije u primorju, uz rijeke i 
jezera te termalne i mineralne izvore najvažniji element ponude. Ne moramo 
zavirivati izvan granica naše zemlje kako bi izdvojili dobar primjer, jer upravo 
Hrvatska svoj uspješan razvoj turizma temelji na povoljnim svojstvima 
Jadranskog mora. 


6.1. Maritimni turizam 

Turizam je još od svoje pojave početkom 19. stoljeća najvećim dijelom 
usmjeren prema moru. Zato maritimni turizam danas čini glavninu 
cjelokupnog turističkog prometa u svijetu, a u posljednje vrijeme, pod 
utjecajem niza objektivnih faktora i još nedovoljno objašnjenih okolnosti, 
maritimni turizam u raznim oblicima ostvaruje mnogo veću stopu rasta od svih 
ostalih vrsta turizma, ne samo pojedinačno nego i u njihovoj ukupnosti. 68 

U primorskim turističkim destinacijama more je najvažniji element ponude uz 
klimatska obilježja i obalni reljef, tako čini najvažniju prirodnu atraktivnost. 
More je kompleksna turistička atraktivnost, a obilježja kompleksnosti 
proistječu iz svojstava morske vode, dinamike te značenja mora za ljudske 
aktivnosti i gospodarstvo priobalnih regija. Navedeni elementi utječu na niz 
sadržaja, procesa i veza u dijelu geografskog prostora te se direktno i 
indirektno odražavaju na turističku valorizaciju potencijalnih, nevaloriziranih te 
turizmom djelomice ili u potpunosti preoblikovanih primorskih regija. Značenje 
mora može se razmotriti s dva aspekta. Prvi je more kao prirodna turistička 


67 Vojnović, N., Prirodna osnova i turizam, Pula, Sveučilište Jurja Dobrile u Puli, 2017., str. 46 

68 Alfier, D., Zaštita prirode u razvijanju turizma, Zagreb, Nebo, 2010., str. 29. 

atrakcija i dio kulturnog krajolika, a drugi je more kao turističko-rekreacijski 
plovni put. 69 

Velik interes, želja i zapravo masovan bijeg prema moru krije se u tome što je 
more najveći i relativno najbliži prirodni element, a ujedno je i najmanje poznat 
dio prirode te svojim odlikama osvaja ljude. 

Svojstva i dinamika mora ključna su obilježja na temelju kojih se stvara 
turistička ponuda. Svojstva koja ovaj prirodni element čine atraktivnim ili pak u 
drugim slučajevima manje privlačnim za turiste su temperatura, prozirnost, 
boja i slanoća mora. Ono što je oku privlačno su boja i prozirnost mora. Bez 
obzira što modra boja mora najčešće znači i biološko siromaštvo, ona 
istovremeno ima veliku atraktivnost o čemu najbolje svjedoče primjer 
Sredozemnog, odnosno Jadranskog mora. Isto vrijedi i za mora u tropskim 
turističkim regijama, a sličan se obrazac može primijeniti na svojstvo 
prozirnosti mora. Prozirnija mora najčešće su i turistički privlačnija od onih s 
manjom prozirnošću. 70 

Osim boje i prozirnosti, temperatura mora nije nimalo manje važno svojstvo 
za razvoj kupališnog i zdravstvenog turizma. U ljetnim mjesecima Jadransko 
more dostiže temperature i do 27 °C što ga čini pogodnim za kupanje. 
Također uz veliku prozirnost ima i modru te ultramarinsku boju što se smatra 
turistički atraktivnim. Tako je Jadransko more estetski privlačan turistički 
resurs. 

Sva gibanja mora, jednom riječju rečeno, dinamika mora utječe na ljudske 
aktivnosti i gospodarstvo. Osim što ima utjecaja na promet i ribarstvo, utječe i 
na turizam te se zahvaljujući dinamici može proširiti sadržaj ponude raznim 
rekreacijskim aktivnostima privlačnim za turiste. To mogu biti plivanje, 
ronjenje, jedrenje, daskanje, veslanje i slično. U vezi s time možemo imati 
primjerice iste aktivnosti popraćene sadržajima koji podrazumijevaju 
promatranje, npr. ronjenje Velikim koraljnim grebenima u Australiji ili plivanje s 
delfinima na Bahamima. 


69 

70 


Vojnović, N., op. cit., str. 58. 
loc. cit. 

Stalna i sve veća orijentacija turističkih tokova prema moru i morskim 
obalama, koji u ljetnoj sezoni već dobivaju karakter masovnih migracija, 
najbolje se može objasniti ogromnom bioterapnom snagom mora. To što se u 
te tokove neprestano uključuje sve veći broj ljudi, odraz je pojačanih 
psihofizičkih potreba urbanog stanovništva i novih želja, koje se povećavaju 
brže od općeg porasta stanovništva, za odmorom i rekreacijom u prirodi, a 
more najbolje i u najvećoj mjeri može zadovoljiti te želje. 71 

Bioterapna snaga mora osnova je za razvoj zdravstvenog turizma te proizlazi 
prvenstveno iz ogromne i višestruke terapeutske vrijednosti mora. Ona 
podrazumijeva primjenu svih ljekovitih čimbenika mora koji su pojačani 
djelovanjem sunca i primorske klime. 

More je s obzirom na svoju veličinu, kemijski sastav i fizičke osobine najveća 
ljekovita mineralna voda na svijetu, a s obzirom na svoje biokemijske odlike, 
vitalne karakteristike i bogatstvo u mikrohormonalnim elementima, morska je 
voda u stvari najefikasniji serum za održavanje ljudskog zdravlja i života. 72 
Morsku vodu primjenjujemo za rekreaciju ali i kod liječenja i rehabilitacije, a 
služi nam za plivanje, vježbanje ili pak samo za kupanje. 

More svojom veličinom i mnogobrojnim odlikama može zadovoljiti i najširu 
sferu turističke motivacije. Prvenstveno zato što turizam prerasta u potrebu za 
odmorom, mirom i tišinom, suncem, užitkom i slobodnim prostorom koji je još 
sačuvan u prirodnom stanju, te za pasivnom i aktivnom sportskom dokolicom 
u otvorenoj prirodi. Premda prilično velik broj europskog stanovništva, a to 
vrijedi i za stanovništvo Sjeverne Amerike, može iskoristiti i stvarno 
iskorištavati rijeke i jezera kao sličan supstitut mora, posebno maritimna 
klima, predstavljaju i trajno će predstavljati nezamjenjive turističke 
privlačnosti. 

Zahvaljujući hidrografskim resursima, nautički turizam je u posljednje vrijeme 
postao jedan od najekspanzivnijih oblika turizma na moru. Prirodni resursi koji 
pogoduju razvoju nautičkog turizma uvijek su vezani uz prirodni element vode, 


71 Alfier, D., loc. cit., str. 29. 
72 lbidem, str. 30. 

odnosno prostore koje ispunjavaju vode i prostore dodira kopna i vode, te 
klimatske uvjete na tim prostorima. 73 Karakteristike resursa specifične su s 
obzirom na karakter voda; morskih, riječnih ili jezerskih. More i obalni prostor 
je zacijelo najznačajniji prirodni element za razvoj nautičkog turizma. 

Nautički turizam je multifunkcionalna turistička djelatnost, s veoma izraženom 
pomorskom komponentom; to je spoj pomorstva i turizma, a definira se kao 
ukupnost aktivnosti i odnosa koji su uzrokovani boravkom turista nautičara u 
lukama nautičkog turizma ili izvan njih, te korištenjem plovnih objekata i drugih 
objekata vezanih za nautičku turističku djelatnost, radi rekreacije, sporta, 
razonode i drugih potreba. Osnovne vrste djelatnosti nautičkog turizma su 
luke nautičkog turizma, charter i cruising (krstarenje). 74 

Krstarenja su kružna turistička putovanja, najčešće u tropskim ili zatvorenim 
morima, gdje se turistima tijekom putovanja nude mogućnosti različite 
mogućnosti razonode i atrakcija na brodu. Dva glavna elementa krstarenja su 
luke za prihvat te plovila za krstarenje. Najvažnija mora i regije za takav oblik 
nautičkog turizma su Meksički zaljev i Karipsko more, Sredozemlje te Baltičko 
i Sjeverno more, a u novije doba sve više arktička i antarktička područja. 75 

Nautički turizam, međutim, ima i svoji negativnu stranu. Okupira i vrši presiju i 
na obalni prostor, posebno izgradnjom privatnih luka, pristaništa, vezova, 
hangara, nautičkih centara i marina, pa na taj način na velikim dijelovima 
donedavno slobodnog i u prirodnom stanju sačuvanog obalnog prostora 
nastaje potpuno ista situacija kao što je ona na gradskim ulicama uslijed 
stvaranja privatnih parkinga. 76 Štetne posljedice tog brzorastućeg oblika 
turizma mogu biti nelojalna konkurencija hotelijerstvu, malo zapošljavanja u 
destinacijama prihvata, niska potrošnja turista, nemogućnost prihvata velikog 
broja putnika u nekim lukama, brod kao primarna atrakcija, golema produkcija 
otpada u disproporciji s kapacitetom destinacije. Iz toga djelomice proistječu i 
onečišćenja mora prouzrokovana turizmom, a to su prije svega prekomjerno 
gomilanje krutog otpada, zagađenje naftom i drugim gorivima, kemijski 

73 Dulčić, A., Nautički turizam i upravljanje lukom nautičkog turizma, Split, Ekokon,2002.,str. 8. 

74 Vojnović, N., op. cit., str. 59. 

75 Ibidem, str. 60. 

76 Alfier, D., op. cit., str. 36. 

onečišćivači te otpadne vode iz komercijalnih i nekomercijalnih iz smještajnih 
objekata. 77 


6.2. Značaj kopnenih voda za razvoj turizma 

Riječni tokovi i jezera predstavljaju atraktivan plovni put zato su također 
područja nautičkog turističkog interesa. Nautički turizam i njegove aktivnosti 
javljaju se na riječnim tokovima, kanalima i jezerima. Riječni tokovi s 
gospodarskog aspekta predstavljaju velik potencijal pojedinih prostora, a 
značajni su i kao punktovi izletničkog, stacionarnog i atraktivnog turizma. 78 
Krstarenja rijekama i jezerima organiziraju se na svim kontinentima, a najveći 
tržišni udio ima Europa s više od polovice postelja na brodovima za 
krstarenje, slijedi Afrika s jednom četvrtinom te Azija. Najmanji udjele imaju 
Južna Amerika i Australija. 79 

Jezera i tekućice prvorazredne su turističke atrakcije, a njihova se atraktivnost 
i značaj u turizmu može promotriti na više razina. Prvo, voda na kopnu u bilo 
kojem pojavnom obliku predstavlja dio prirodne sastavnice kulturnog krajolika 
neke turističke regije. Sama pojava vode dio je kulturnoga, regionalnog i 
nacionalnog identiteta i jedno je od osnovnih prirodnih i društvenih obilježja 
geografskog prostora. Pojedini dijelovi tekućica, poput slapova i vodopada 
spadaju u najatraktivnije točke u turističkoj ponudi. Najizrazitiji primjeri su 
slapovi Niagare, vodopad Angel u Venezueli, Gullfoss i Godafoss na Islandu, 
Iguagu u Brazilu i Argentini, itd. 80 

Jezera su svojim prirodnim osobinama značajna za gospodarstvo pojedinih 
zemalja. Treba naglasiti da je većina jezera proglašavana nacionalnim 
parkovima prirode. Ovo posebice doprinosi turističkom razvoju područja u 
kojem se ona nalaze. To se odnosi i na neka jezera na prostoru Hrvatske. 
Naša zemlja osim svoje obale i čistog mora, može ponuditi i ljepotu koja se 
odnosi i na jezera, lako kod nas postoji jako malo prirodnih jezera neka od 
njih su značajna za našu turističku ponudu. Moramo izdvojiti Plitvička jezera 


77 Vojnović, N., op. cit., str. 60. 

78 Dulčić, A., op. cit., str. 35. 

79 Vojnović, N., op. cit., str. 70. 

80 Ibidem, str. 69. 

kao jednu on najposjećenijih destinacija u Hrvatskoj, te su ujedno i najstariji 
nacionalni park Hrvatske. Zatim, kao najveće, Vransko jezero na Cresu, 
Mljetska jezera, Crveno i Modro jezero kod Imotskog, Prokljansko jezero i dr. 

Veći jezerski prostori, osim prirodne i morfološke aktivnosti, nude brojne 
rekreacijsko - sportske sadržaje. U ovom smislu najznačajnija europska 
jezera su Bodensko, Ciriško, Ženevsko, jezera Lago di Garda, Lago di Komo i 
dr. 

Poseban značaj za razvoj turizma imaju termalni i mineralni izvori. Termalni i 
mineralni izvori postali su moderna turistička mjesta u kojima se grade 
luksuzni hoteli, šetnice, kockarnice, organiziraju se operne, baletne i kazališne 
predstave, koncerti, prijemi i tome slično. Također su dio ponude 
zdravstvenog turizma koji se zasniva na sprečavanju, liječenju, oporavku i 
rehabilitaciji različitih bolesti i bolesnih stanja prirodnim ljekovitim činiteljima. 
Neki od najpoznatijih primjera europskih termalnih i mineralnih izvora koji su 
predstavljali začetke modernog turizma su Bath i Tunbridge VVells u 
Ujedinjenom Kraljevstvu, Spa u Belgiji, Vichy u Francuskoj, Karlovy Vary u 
Češkoj, Čatež u Sloveniji, itd. 81 

Voda za turizam nije važna samo kao prirodna turistička atraktivnost, već je i 
kroz vodoopskrbni sustav nužna za normalno funkcioniranje turističkih 
destinacija. Zemlje s razvijenim turizmom posebnu pažnju pridaju i vodi koja 
se odnosi na opskrbu u turističkoj sezoni. U pravilu je potrošnja vode u 
hotelima, kampovima, apartmanima, kućama za odmor i drugim smještajnim 
objektima dvostruko veća od potrošnje domaćeg stanovništva. Tako je i u 
Hrvatskoj za vrijeme ljetne sezone potrošnja vode znatno veća, što zbog 
turističke namjene ali i zbog navodnjavanja poljoprivrednih površina uslijed 
velikih vrućina i suša. Upravo takva potrošnja vode može ugroziti normalnu 
vodoopskrbu. 


81 Vojnović, N., loc.cit., str. 70 

7. ZAKLJUČAK 


Danas se sve više suočavamo s mnogo različitih problema koji destruktivno 
djeluju na naš okoliš odnosno bolje rečeno na naše prirodne resurse. Među 
njima je i pitka voda kao jedan od najugroženijih resursa, koju izdvajamo jer je 
i najvažniji prirodni element za opstanak svih živih bića na našoj planeti. 

Problemi s kojima smo suočeni jednim dijelom su izazvani od strane čovjeka i 
njegovog neodgovornog korištenja tog resursa, dok s druge strane, svjedoci 
smo sve većih klimatskih promjena čije se posljedice odražavaju i na vodu. 

Čovjek koristi vodu za održavanje osobne higijene, za pranje, pripremu hrane 
i si., te se većina razbacuje količinom vode koja mu je na raspolaganju, ne 
razmišljajući o posljedicama. Kako raste broj stanovništva na planeti Zemlji, 
tako primjerice rastu i potrebe za povećanjem uzgoja i proizvodnje hrane, a 
time se povećava i potrošnja vode koja je potrebna u tom procesu. Osim što 
su ove djelatnosti i najveći potrošači vode, svojim djelovanjem dovode u 
pitanje i kakvoću zaliha vode. Kao primjer možemo uzeti primjenu mineralnih 
gnojiva u poljoprivredi koja su razlog onečišćenja podzemnih voda jer 
dospijevaju do njih kroz tlo. 

Bez obzira što je 72% površine Zemlje pokriveno vodom, samo je manje od 
3% cjelokupne količine vode iskoristivo za piće. Svjedoci smo da uglavnom 
bogatije zemlje još uvijek nisu suočene s nedostatkom tog resursa, dok neke 
od siromašnijih zemalja imaju trajni nedostatak pitke vode te su u 
svakodnevnoj potrazi za pitkom vodom. Iza ovog problema svakako stoji i 
politika i međunarodne organizacije koje na neadekvatan način upravljaju 
količinom pitke vode na zemlji, zanemarujući potrebe najugroženijih zemalja u 
svom odlučivanju i upravljanju vodnim resursima. 

Uzmemo li u obzir utjecaj klimatskih promjena na zalihe vode, dolazimo do 
suša koje postaju sve češće i imaju značajan utjecaj na ekosustav i 
poljoprivredna područja, a pogađaju kako razvijene tako i nerazvijene zemlje. 
Suprotno tome svjedoci smo i sve učestalijih poplava koje nose sve pred 
sobom, ostavljajući ljude bez svojim domova i oduzimajući ljudske živote. 

Hrvatska je zemlja koja još uvijek nije suočena s problemom nestašice pitke 
vode, zahvaljujući teritoriju na kojem se nalazi. Zbog toga ju svrstavamo među 
države koje se mogu pohvaliti svojim zalihama pitke vode, što ju čini 
bogatijom u pogledu ovog značajnog resursa. Da bi se ovakva situacija i dalje 
održala moramo znati upravljati ovim prirodnim elementom, u tom pogledu 
potrebno je usvojiti politiku koja je odraz održivog upravljanja vodnim 
resursima. 

Da vode ne koristimo samo za zadovoljenje osnovnih potreba i u raznim 
djelatnostima, govori nam njihov značaj i u turizmu. Kao jedan od najboljih 
primjera možemo navesti i našu zemlju. Hrvatska je zahvaljujući svom 
geografskom položaju razvila turizam, u kojem se najveći naglasak stavlja na 
maritimni turizam. Osim što iskorištavamo more za razne sportske, 
rekreacijske i ostale sadržaje u turizmu, možemo se pohvaliti i rijekama koje 
uz svoj okoliš čine jednu zaokruženu cjelinu koja privlači turiste. 

9. POPIS SLIKA 


Slika 1. Obalni trend kakvoće mora u Hrvatskoj za razdoblje od 2009. do 
2016. godine.21 

10. SAŽETAK 

Voda je najzastupljenija tvar u građi svih živih bića, pa možemo reći da je 
voda život, vodom zadovoljavamo osnovnu ljudsku potrebu, voda je i 
transportni medij, sredstvo za proizvodnju energije, uzgajalište hrane, roba, 
lijek, prostor za rekreaciju, voda je česta granica između država, kultura i 
religija, ali voda isto tako može biti opasnost. 

Zbog porasta broja ljudi na Zemlji i zbog povećanih potreba za vodom, kao 
posljedice porasta životnog standarda, promjena životnih navika i 
poljoprivredne proizvodnje, potrošnja vode u svijetu neprestano raste. 

Problemi s kojima smo suočeni jednim dijelom su izazvani od strane čovjeka i 
njegovog neodgovornog korištenja tog resursa, dok s druge strane, svjedoci 
smo sve većih klimatskih promjena čije se posljedice odražavaju i na vodu. 

Čovjek kao pojedinac nije dovoljno osviješten po pitanju održivog korištenja 
vode. Stanovništvo bogatijih zemalja mnogo je rastrošnije i ne obraćaju 
pažnju na potrošnju vode i načine kojima se odnose prema vodi, dok u 
siromašnijim zemljama postoje ljudi koji ni nemaju pristup pitkoj vodi. Da bi 
izbjegli neželjene prognoze bliske budućnosti, upravljanje vodom mora 
uključivati koncept održivog razvoja. 

Ono što danas nije teško zaključiti jest da voda zbog svog značaja nije samo 
izvor života, nego na žalost i izvor profita, a samim time i oružanih sukoba. 

Prema zakonu iz 2010. godine, u najšoj državi opskrbu pitkom vodom mogu 
obavljati samo trgovačka društva u vlasništvu jedinica lokalne samouprave ili 
države. Dok suprotno tome postoje zemlje koje su dopustile privatnim 
korporacijama posjedovanje vodovoda i vodocrpilišta, te je iskustvo pokazalo 
kako se privatni vlasnik prema toj činjenici ne odnosi kao prema posjedovanju 
općeg dobra, već isključivo kao prema sredstvu zarade. 


Ključne riječi: voda, korištenje voda, vodoopskrba, voda kao energent, vode u 
Hrvatskoj, voda u turizmu, odgovorno upravljanje vodama, privatizacija 

11. SUMMARY 

Water is the most common substance in the body of ali living beings, so we 
can say that vvater is lite. 

With water we fulfill the basic human need, water is a transport medium, it is 
used for energy production, a grocery breeding farm, a good, a drug, a 
recreation area, vvater is a common border betvveen States, cultures and 
religions, but vvater can also be a danger. 

Becouse of the grovvth of number of people on the Eart and also becouse of 
the grovving needs for vvater, as a the consequences of rising living standards, 
changes in living habits and agricultural production, vvorld vvater consumption 
is constantly increasing. 

The problems we are faceing partly are caused becouse we are 
unresponsably using that resource, but from the other angle, we are 
vvitnesses of grovving climate changes vvhose aftermath are beeing reflected 
also on the vvather. 

Human as an individual is not enough conscious abouth sustainable vvater 
using. Population of wealthy countries is much more vvasteful and they don't 
pay atention on vvater consumption ant the ways they treat vvater, vvhile in 
poor countries there are people that do not have access to drinking vvater. To 
avoid unvvanted forecasts of the near future, vvater management must include 
the concept of sustainable development. 

Today is not hard to say that vvater is not only a source of life but also a 
source of profits and, therefore, armed conflicts. 

According to the law of 2010, in our country drinking vvater can only be 
supplied by the state-ovvned companies. On the other side, there are 
countries that have allovved private corporations to own vvater supply, and 
experience has shovvn that a private ovvner does not relate to that fact as 
having a general good but exclusively as a means of earning. 

